Z Katherine hei mer wöue e ruhetag ylege, woni ha gnützt, zum die guet 30km entfernte Katherine Gorges im Nitmiluk Nationalpark go aazluege. We dr gruch vor verwäsig dr schtrass na bis jetz vorwiegend vo viehkadaver isch cho, so hets uf dere schtrass nume so gwimmlet vo übercharete dingos. Wüu i ziemlech grossi angscht vor hüng ha, chöit dr nech mi adrenalintrip äuä guet vorschteue. Dass die vierbeiner no meh angscht vor mir hei, aus umgekehrt, hani denn no nid gwüsst; die erfahrig hani ersch schpeter gmacht. D schlucht isch sehr schön gsy. Me het chönne kanus miete, was i aber unger angerem us zytgründ nid ha gmacht. Derfür bini die schteile wäng vor schlucht ufegchräsmet u ha s eifach gnosse, e chlei z sy u d landschaft uf mi lo z würke. Wüu dr wäg wie scho erwähnt sehr schteil isch gsy, isch o chuum einisch öpper verby cho.